Onnie se man vas ná moordGabrielle Maina ŉ Australiese onderwyseres wat verlede week in Kenia vermoor is, se man en nog ŉ verdagte is in hegtenis geneem in verband met haar moord. Cunningham Suyinka, ŉ polisiewoordvoerder, het bevestig Cyrus Bernard Maina Ngunja en sy neef, John Njuguna Waithira is in verband met die moord op Gabrielle Maina in hegtenis geneem. Volgens Suyinka is Maina die hoofverdagte in die moord op sy vrou. Gabrielle is Donderdag doodgeskiet terwyl sy huis toe gestap het in die welgestelde voorstad Karen in Nairobi. Die nadoodse ondersoek het bevind sy is in die nek geskiet. Suyinka het gesê Gabrielle het glo voorheen ŉ klag by die polisie ingedien dat haar man haar dreig. Sy het ook ŉ interdik teen hom gekry. Die egpaar was besig om te skei. ABC News in Australië berig Gabrielle het in 2015 na Kenia verhuis en dat sy ŉ onderwyser was by die Hillcrest Preparatory School in Karen. Sy het voorheen in Nieu-Suid-Wallis gewoon en skoolgehou.